Programa Voyager

Lo programa Voyager es un programa d'exploracion espaciala de l'agéncia espaciala estatsunidenca (NASA). Compren doas sondas espacialas, Voyager 1 e Voyager 2, que foguèron tiradas en 1977 en direccion dei regions extèrnas dau Sistèma Solar. Permetèron d'explorar lei sistèmas de Jupitèr, de Saturne, d'Uranus e de Neptun. Collectèron d'informacions detalhadas sus leis atmosfèras dei tres premierei planetas gigantas e observèron fòrça detalhs sus lei quatre planetas e una partida de sei satellits. Descurbiguèron ansin l'activitat volcanica d'Io e un totau de 33 satellits naturaus.

Lo programa foguèt concebut per la NASA a partir de 1972 per explechar una configuracion orbitala rara permetent a de sondas de susvolar aisament plusors planetas gigantas durant una meteissa mission. En despiech de reduccions budgetàrias importantas après la fin de la corsa a la Luna, l'agéncia estatsunidenca capitèt de fabricar dos engenhs pesucs (800 kg) equipats de nòu instruments scientifics. En 2024, aquelei sondas èran totjorn en foncionament. En decembre de 2004, Voyager 1 quitèt l'eliosfèra e comencèt l'exploracion de l'eliogaina. En aost de 2023, se situava a mai de 23 miliards de quilomètres dau Soleu. Voyager 2 l'imitèt en aost de 2007. En aost de 2023, èra situada a 19,3 miliards de quilomètres dau Soleu. Lo programa Voyager es ansin considerat coma un dei succès majors de la NASA.

 Liames intèrnes 

 Voyager 1.
 Voyager 2.

 Bibliografia 

 (en) Paolo Ulivi e David M. Harland, Robotic Exploration of the Solar System Part 1 The Golden Age 1957-1982, Chichester, Springer Praxis, 2007.

 Nòtas e referéncias